ইজরায়েল-হামাসকে সতর্কবার্তা দিলেন ডোনাল্ড ট্রাম্প!

ওয়েব ডেস্ক : সোমবার ইজরায়েল (Israel) ও হামাসের (Hamas) সঙ্গে বৈঠকে বসার কথা মার্কিন প্রেসিডেন্ট ডোনাল্ড ট্রাম্পের (Donald Trump)। কিন্তু তার আগে সমাজমাধ্যমে কড়া সতর্কবার্তা দিলেন তিনি। ট্রাম্প বলেছেন, যুদ্ধ বন্ধ নিয়ে দ্রুত সিদ্ধান্ত না নিলে ‘রক্ত বন্যা’ বইবে। এই যুদ্ধ বন্ধ করার জন্য একাধিক মুসলিম দেশের সঙ্গেও কথা হয়েছে বলে জানিয়েছেন তিনি।

ট্রাম্প (trump) নিজের সোশাল মিডিয়া হ্যান্ডেল ট্রুথ সোশালে লিখেছেন, “এই সপ্তাহান্তে হামাস এবং বিশ্বের বিভিন্ন দেশের (আরব, মুসলিম এবং অন্য সকলের) সঙ্গে খুবই ইতিবাচক আলোচনা হয়েছে। পণবন্দিদের মুক্তি, গাজা যুদ্ধের অবসান নিয়ে আলোচনা হয়েছে। কিন্তু আরও গুরুত্বপূর্ণ বিষয় হল, অবশেষে মধ্যপ্রাচ্যে দীর্ঘদিন ধরে শান্তি প্রতিষ্ঠার জন্য প্রচেষ্টা চলছে। এই আলোচনাগুলি অত্যন্ত সফল হয়েছে এবং দ্রুত এগিয়ে চলেছে। দুই পক্ষ সোমবার মিশরে আবার দেখা করবে এবং বিভিন্ন বিষয়ে বিস্তারিত আলোচনা করবে।

আরও খবর : ৬.০ মাত্রার তীব্র ভূমিকম্পে কেঁপে উঠল জাপান!

এর পরেই মার্কিন প্রেসিডেন্ট বলেছেন, ‘প্রথম পর্যায়ের আলোচনা এই সপ্তাহের মধ্যেই শেষ হয়ে যাওয়ার কথা। আমি সকলকে বলছি, দ্রুত সিদ্ধান্ত নিতে হবে। আমি শতাব্দী প্রাচীন এই সংঘাতের পর্যবেক্ষণ চালিয়ে যাব। সময়ই মূল কথা, অন্যথায়, ব্যাপক রক্তবন্যা বইবে। আর সেটা কেউ দেখতে চায় না!’

প্রসঙ্গত, এই যুদ্ধ বন্ধ করার জন্য আমেরিকার তরফে ২০ দফা প্রস্তাব দেওয়া হয়েছিল। তাতে ইজরায়েল (Israel) ও হামাস (Hamas) রাজি হয়েছিল। কিন্তু তার পরে আবার গাজায় হামলা চালানোর অভিযোগ উঠেছে ইজরায়েলি সেনার বিরুদ্ধে। সেই হামলায় প্রাণ হারিয়েছেন ৬ জন। তার পরেই প্রশ্ন উঠেছিল এই যুদ্ধ কি আদৌ থামবে? তার পরেই এমন সতর্কবার্তা দিলেন ট্রাম্প (Trump)।